Fremdgehen    Wie des so geht uff dere Welt,  Do isch de Mensch bequem.  Hatt er im Sack enn Haufe Geld,  Macht er sich's ahgenehm.    Do wird er lidderlisch unn faul,  Unn isch des Geld dann fort,  Dann schafft er widder wie enn Gaul.  De Mensch isch schunn e Sort.    Genauso isch's, wann er im Mai  Sich firschterlich werknallt.  Dann schlupft er ihr in d' Ähsche nei  Unn schnauft unn  rennt un krallt.    Er kämmt sei Hoor, reißt sich am Rieme  Er schnauft un bleeschdert voller Luscht  Unn röschelt aus de Kieme.  Doch dann kummt ball de große Fruscht.    Denn, sinn die Liebesschwüre still  Unn d'Hochzeitsglocke stumm,  Dann macht er nur noch was er will  Unn lischt in Unnerhosse rum.    Mit Volldampf hat er sich de Hals  Im Mai gedulft mit Afterwasser.  Doch jetzt kummt aus sei'm After  als Nur'n Dampf, enn  schtinkisch nasser.    Doch d' Weibsleit steh'n de Mannsleit dann  Oft nitt im mindschde nooch.  Hänn sie am Kraache so enn Mann,  Isch's selwe ohne Frooch.  Do hat doch neilich d' Annel driwwe  Enn heimlicher Verdacht gebloocht.  Der hat se um unn dumm getriwwe.  Dann endlich hat se gradraus gefrocht:    "Mol ehrlich, Oskar", bohrt des Annel,  ,Jetzt saach mol ohne Bluff:  Seit Johre schtinksch wie aus'm Kannel  Unn plötzlich riegsch, wie aus'm  Buff".    Ob er wohl newenaus bussiert?  Denn ewisch lang isch's her,  Dass er sich morschens parfimiert.  Doch jetzert stört sie's sehr,    Dass er vor acht Daach in de Frieh  Des Fläschel widder vorg'holt hat.  Seitdem do diftelt er wie nie.  Des stinkt de Annel glatt.    "Jo, Annel", sacht de Oskar do,  "Des dusch dir zammeschpinne!"  "Nä, nä", mähnt sie, ,isch schpür des so,  Isch werr noch annere Beweise finne".    Do  schnappt de Oskar wie enn Fisch  Nach Luft unn rumpfelt d'Nas:  "Wann du erscht mol am bohre bisch,  Do hat kä Hex e Schaas.    Mir isch's jo ä nitt wohl debei.  Du pack misch so am Kraache,  Do muß isch halt jetzt ehrlisch sei.  Jetzt muß isch 's dir halt saache:    Wann ma des ganz genau betracht,  Dann muß ma des so nenne,  Dass isch e bissel fremd geh du.  Doch brauch'sch jetzt nitt se flennne.    Wann so enn Mann der  Fleischesluscht  Mit fremdem Flääsch dut fröhne,  Dann isch 's noch lang känn Grund zum Fruscht  Ma könnt sisch dra gewöhne.    Es sinn jo nur so zehn Prozent,  Näh, wann isch's recht besinn,  Sinn's an die zwanzisch gar am End,  Wo isch am fremdgehj bin.    Unn wo d'grad boorsch soll 's uff de Disch,  Do kann isch dir's verrohde,  Wie's so weit mit uns kumme isch.  Vielleicht platzt dann de Knote.    Am Hochzeitsdaach, betracht bei Licht,  Warn's hunnertfimfezwanzisch Pfund,  Des war genau dei Kampfgewicht,  Unn heit do sinn es rund    So fimfezwanzisch Kilo mihner,  Wo'd ufff de Rippe hänge hasch:  Aus Schleschel vun de Hiehner,  Von Kirschlikörle aus de Flasch,    Von Guudselbrot unn Kuche,  Von Schweinespeck und Läwwerklös,  Unn doch duhsch dauernd fluche.  Unn jeden Daach machsch des Gedös:    ,Isch du doch kaum was esse'.  Du liehgsch dir in dei eisch'ne Dasche,  Des kann'sch doch grad vergesse, Weil,  - fett wersch norr vum Nasche.    Drum musch's verschteh, s' isch zwar nitt nett,  Drum geh' isch fremd unn nitt zu knapp,  Mit so 'me halwe Zentner Fett,  Wo isch, wäß Gott, nit gheirat hab".